Leerlinge getraumatiseerd ná onderwyser doodgeskiet is | Netwerk24
Deur Christiaan du Plessis 11 Junie 2019 18:01
“Ons is so getraumatiseer. Geen woorde kan die gevoel beskryf nie.”
Lede van die polisie by Masuku Primary nadat ’n onderwyser daar doodgeskiet is. Foto: Netcare 911
So lui ’n inskrywing op die Facebook-blad van Masuku Primary in Folweni, KwaZulu-Natal, nadat ’n gr. 7-onderwyser Dinsdag helder oordag op die skoolterrein doodgeskiet is.
Folweni is sowat 30 km buite Durban.
Muzi Mahlambi, woordvoerder van die departement van onderwys, sê Sboniso Nyawose (49) was om 09:00 in die parkeerterrein van die skool toe ’n onbekende man na hom geloop en hom verskeie kere geskiet het. Nyawose is in sy maag en kop getref.
“Ons ondersoek nog die rede vir die moord,” sê Mahlambi.
Die moordenaar het gevlug. Nyawose is op die toneel dood verklaar.
Volgens Mahlambi is verskeie leerlinge en onderwysers aan die moordtoneel blootgestel. Ander het die geweerskote in die klaskamers gehoor.
“Dit was chaos nadat die skote geskiet is en daar was nie ’n manier hoe daar verhoed kon word dat die leerlinge blootgestel word nie,” sê hy.
Mahlambi sê onderwysers en leerlinge by die skool is erg getraumatiseer. Die onderwysdepartement reël sielkundige berading.
Kol. Thembeka Mbele, provinsiale polisiewoordvoerder, sê ’n moordsaak word ondersoek.
Ons is moeg vir werkswinkels en beloftes. Die departement moet nou dringend iets aan die gebrek aan veiligheid by skole begin doen.
Intussen het die Suid-Afrikaanse Raad vir Opvoeders (Saro) asook die onderwysersvakbond Naptosa, die moord van Nyawose ten sterkste veroordeel.
Naptosa het reeds ’n ope brief aan Angie Motshekga, minister van basiese onderwys, geskryf waarin hy onder meer eis dat die departement dadelik moet ingryp om veiligheidsmaatreëls by skole op te skerp.
“Ons is moeg vir werkswinkels en beloftes. Die departement moet nou dringend iets aan die gebrek aan veiligheid by skole begin doen,” sê Basil Manuel, Naptosa-hoof.
Die Saro het Dinsdag in ’n inskrywing op sy Facebook-blad ’n beroep op die departement gedoen om toegang tot skole strenger te beheer.
Mahlambi sê die kritiek op die departement van onderwys is onregverdig omdat die publiek volgens hom ander departemente oor die hoof sien.
“Daar word op baie plekke geskiet, maar die oomblik wanneer ’n skietvoorval by ’n skool plaasvind, verwag die publiek van die onderwysdepartement om die bomenslike te doen,” sê hy.
Die skool bly tot verdere kennisgewing gesluit.
“Dit is jammer dat die skool nou toe is, maar ons moet die emosies van die betrokkenes beskerm.”
Meer oor: Kwazulu-Natal | Leerlinge | Trauma | Skool
Onnie koelbloedig voor leerlinge doodgeskiet
Akasia-onderwyser sterf 3 maande nadat hy geskiet is
Onderwyseres skiet haarself in been